Cuneiform Tablet Kt 92/k 510 (AKT 11a 12)
Cuneiform tablet, dated to the Old Assyrian Period (ca. 1950-1850 BC).
Genre: unknown
Transliteration:
a-na šu-IŠTAR qí-bi-ma um-ma da-da-a ù SIG₅-pì-i-a-šur-ma um-ma SIG₅-pì-i-a-šùr-ma ki-ma la na-áš-pé-er-ta-kà-ni ù na-áš-pè-er-tí LUGAL-sú-en₆ ù ša ki-ma lu-zi-na té-er-tám ša DAM.GÀR ù té-er-tum me-ta-qám e-tí-qú a-na da-da-a ú-lá wa-šé-er i-na {d}UTU-ši ša ṭup-pì-i ta-ša-me-ú té-er-ta-kà iš-tí a-li-ki-im pá-ni-e-ma li-li-kam-ma a ma-lá té-er-ta-kà lu ni-pu-uš na-áš-pè-er-tám ša a-lim{ki} ša ša-zu-za-tim ni-il₅-té-ší-ma da-da-a ù a-na-ku ni-iš-ta-me-ší-ma ku-nu-ki-ni tù-tù-a DUMU pu-ut-ki-im na-áš-a-kum 1 ma-na KÙ.BABBAR da-da-a ub-lam lu da-tum lu gám-ru-um ša ḫa-ra-nim 15 ma-na AN.NA ni-pì-il₅-tum i-ba-ší KÙ.BABBAR šé-bi₄-lam šu-tum lá i-pá-ḫa-ar lu-qú-tum ša DAM.GÀR ša šé-ep ba-zi-a ù la-qé-pì-im i-na ḫa-ḫi-im-ma i-ba-ší né-ri-iš-ma É ub-ra-tí-šu-nu lá i-du-nu um-ma šu-nu-ma a-dí té-er-tí ba-zi-a ù la-qé-pì-im i-lá-kà-ni lá nu-šar lu-qú-tum ša šé-ep la-qé-pì-im ni-pì-il₅-tám ir-ší-ma ša ki-ma šu-a-tí KÙ.BABBAR a-na ṣí-ib-tim il₅-qé-ú-šu-um ú-za-šu pé-tí-ma KÙ.BABBAR lu-šé-bi₄-il₅ ṣí-ib-tum lá i-ma-sú-um a-na-ku ša-zu-úz-tum lá ṭá-ḫu-a-ku a-na KÙ.BABBAR šu-a-tí ú-nu-tám ú-kà-lu